CELEX: 32011D0482
Language: fi
Date: 2011-07-28 00:00:00
Title: 2011/482/: Komission päätös, annettu 28 päivänä heinäkuuta 2011 , standardin EN 15947 viitetietojen julkaisemisesta pyroteknisiä tuotteita koskevassa Euroopan parlamentin ja neuvoston direktiivissä 2007/23/EY vahvistettujen olennaisten turvallisuusvaatimusten osalta (tiedoksiannettu numerolla K(2011) 5310) ETA:n kannalta merkityksellinen teksti

29.7.2011   
            
            
               FI
            
            
               Euroopan unionin virallinen lehti
            
            
               L 197/23
            
         KOMISSION PÄÄTÖS,
   annettu 28 päivänä heinäkuuta 2011,
   standardin EN 15947 viitetietojen julkaisemisesta pyroteknisiä tuotteita koskevassa Euroopan parlamentin ja neuvoston direktiivissä 2007/23/EY vahvistettujen olennaisten turvallisuusvaatimusten osalta
   (tiedoksiannettu numerolla K(2011) 5310)
   (ETA:n kannalta merkityksellinen teksti)
   (2011/482/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon pyroteknisten tuotteiden markkinoille saattamisesta 23 päivänä toukokuuta 2007 annetun Euroopan parlamentin ja neuvoston direktiivin 2007/23/EY (1) ja erityisesti sen 8 artiklan,
   ottaa huomioon teknisiä standardeja ja määräyksiä koskevien tietojen toimittamisessa noudatettavasta menettelystä 22 päivänä kesäkuuta 1998 annetun Euroopan parlamentin ja neuvoston direktiivin 98/34/EY (2) 5 artiklalla perustetun pysyvän komitean lausunnon,
   sekä katsoo seuraavaa:
   
               (1)
            
            
               Ruotsin viranomaiset esittivät 20 päivänä syyskuuta 2010 virallisen vastalauseen standardin EN 15947 3, 4 ja 5 osasta, erityisesti ilotulitepatoja ja -yhdistelmiä koskevista vaatimuksista.
            
         
               (2)
            
            
               Standardissa EN 15947 katsotaan ilotulitepatojen ja -yhdistelmien olevan direktiivin 2007/23/EY olennaisten turvallisuusvaatimusten mukaisia, jos ne on työnnetty pehmeään maahan tai kiinnitetty tukikeppiin, jotta ne pysyisivät pystyssä toiminnan aikana.
            
         
               (3)
            
            
               Ruotsin viranomaisten mukaan standardi EN 15947 ei täytä direktiivin 2007/23/EY liitteessä I olevassa 3 kohdassa vahvistettuja olennaisia turvallisuusvaatimuksia. Ilotulitepatoja ja -yhdistelmiä käytetään tavallisesti kovalla maalla, kuten jäätyneellä maalla ja päällysteellä, asfalttipäällysteillä tai betonilla. Standardissa EN 15947 ei määrätä kovalla pinnalla tehtäviä testejä tällaisille ilotulitepadoille ja -yhdistelmille. Sen vuoksi on olemassa riski siitä, että tällaiset ilotulitepadat ja -yhdistelmät eivät pysy pystyssä, kun niitä käytetään kovalla maalla. Standardi EN 15947 ei täytä direktiivin 2007/23/EY liitteessä I olevan 3 kohdan h alakohdassa vahvistettuja, käyttöohjeita koskevia olennaisia turvallisuusvaatimuksia. Luonteensa vuoksi ilotulitusvälineitä käytetään usein myöhään illalla tai yöllä, jolloin ohjeita on vaikea lukea heikon näkyvyyden vuoksi.
            
         
               (4)
            
            
               Ruotsin esiin tuomia huolenaiheita käsiteltiin Euroopan standardointikomiteassa (CEN), ja useat jäsenvaltiot vaativat ilmasto-olosuhteidensa ja ilotulitusvälineiden käyttöä koskevien kansallisten määräystensä perusteella, että maahan työnnettäviksi tai tukikeppiin kiinnitettäviksi tarkoitetut ilotulitepadat ja -yhdistelmät olisi sisällytettävä standardiin EN 15947. Maahan työnnettäviksi tai tukikeppiin kiinnitettäviksi tarkoitetut ilotulitepadat ja -yhdistelmät sisällytettiin tämän seurauksena kyseiseen standardiin, sillä ne täyttävät direktiivissä 2007/23/EY vahvistetut olennaiset turvallisuusvaatimukset, kun niihin on liitetty käyttöohjeet.
            
         
               (5)
            
            
               Komissio katsoo, että niissä jäsenvaltioissa, joissa ilotulitusvälineitä käytetään ensisijaisesti julkisilla paikoilla, tietyt ilotulitepadat ja -yhdistelmät – huolimatta merkinnöistä, joissa edellytetään niiden kiinnittämistä tukikeppiin tai työntämistä pehmeään maahan – asetetaan käytännössä usein vain kovalle maalle tai koville pinnoille. Muissa jäsenvaltioissa, joissa ilotulitusvälineitä käytetään ensisijaisesti yksityisalueella, vaatimus ilotulitepatojen ja -yhdistelmien työntämisestä pehmeään maahan tai kiinnittämisestä tukikeppiin tosiasiallisesti parantaa turvallisuutta. Käyttäjien ja sivullisten suojelemiseksi loukkaantumisilta on sen vuoksi tarpeen tarkistaa standardin EN 15947 asiaankuuluvat osat ja sisällyttää siihen erityyppisiä ilotulitepatoja ja -yhdistelmiä siten, että otetaan huomioon niiden väliset erot. Toisistaan olisi erotettava ilotulitepadat ja -yhdistelmät, jotka on tarkoitettu ja soveltuvat asetettaviksi kovalle tasaiselle pinnalle ja jotka on testattava tuolla tavalla, sekä sellaiset ilotulitepadat ja -yhdistelmät, jotka on työnnettävä pehmeään maahan tai kiinnitettävä tukikeppiin ja testattava tuolla tavalla. Ilotulitepadat ja -yhdistelmät, jotka eivät ole tarkoitettuja eivätkä sovellu asetettaviksi kovalle tasaiselle pinnalle eivätkä työnnettäviksi pehmeään maahan tai kiinnitettäviksi tukikeppiin, olisi sisällytettävä kolmanteen eli lisätyyppiin.
            
         
               (6)
            
            
               Koska standardin EN 15947 3, 4 ja 5 osa on tarpeen tarkistaa ilotulitepatojen ja -yhdistelmien osalta, kyseisten osien viitetiedot olisi julkaistava Euroopan unionin virallisessa lehdessä, ja niihin olisi liitettävä lisähuomautus.
            
         
               (7)
            
            
               Ranskan viranomaiset esittivät 27 päivänä syyskuuta 2010 standardin EN 15947 3, 4 ja 5 osasta virallisen vastalauseen, joka liittyi pudotuskokeen puuttumiseen sekä eri turvaetäisyyksien asettamatta jättämiseen käyttäjille ja yleisölle.
            
         
               (8)
            
            
               CEN:ssä käytyjen keskustelujen tuloksena päätettiin jättää Ranskan ehdottama pudotuskoe sisällyttämättä standardiin. Standardin EN 15947 mukainen mekaaninen käsittely oli jo kuulunut osana standardisarjaan EN 14035, ja sen käyttö oli vakiintunut hyvin tuloksin. Tämä koemenetelmä kattaa direktiivissä 2007/23/EY asetetut vaatimukset, jotka koskevat herkkyyttä tavanomaiselle, ennakoitavalle käsittelylle ja kuljetukselle.
            
         
               (9)
            
            
               Komissio katsoo, että standardiin EN 15947 jo sisältyvä mekaanisen käsittelyn koe kattaa direktiivissä 2007/23/EY vahvistetut vaatimukset, jotka koskevat herkkyyttä tavanomaiselle, ennakoitavalle käsittelylle ja kuljetukselle.
            
         
               (10)
            
            
               Ranska ilmaisi huolen myös siitä, että standardin EN 15947 3 osassa asetetut turvaetäisyydet eivät suojaa yleisöä kaikissa tapauksissa vaan suojaavat vain ilotulitteen sytyttäjää. Jos tuotteita sytytetään esimerkiksi korkeiden rakennusten läheisyydessä, on olemassa riski, että vahingoitetaan näiden rakennusten ulkopintoja tai parvekkeilla tai terasseilla olevia ihmisiä. Tämän vuoksi Ranska on ehdottanut kunkin pyroteknisen tuotteen turvaetäisyyden määrittämistä siten, että otetaan huomioon sen suurin mahdollinen lentokorkeus.
            
         
               (11)
            
            
               CEN:ssä käydyissä turvaetäisyyksiä koskevissa keskusteluissa kävi selkeästi ilmi, että oli tarpeen asettaa sama turvaetäisyys kaikille tuotteille, jotka kuuluvat tiettyyn ryhmään. Tästä periaatteesta poikkeaminen sisältää merkittäviä riskejä, sillä asiaa tuntemattoman käyttäjän olisi mukautettava turvaetäisyys ennen käyttöä.
            
         
               (12)
            
            
               Komissio katsoo, että liian monet erilaiset samaan luokkaan kuuluvia pyroteknisiä tuotteita koskevat turvaetäisyydet, erityisesti erilaiset etäisyydet asiaa tuntemattomille käyttäjille ja yleisölle, aiheuttavat käyttäjien keskuudessa sekaannusta. Sen vuoksi ei ole tarpeen tarkistaa standardin EN 15947 3, 4 ja 5 osaa tässä suhteessa, sillä se täyttää jo direktiivissä 2007/23/EY vahvistetut olennaiset turvallisuusvaatimukset,
            
         ON HYVÄKSYNYT TÄMÄN PÄÄTÖKSEN:
   1 artikla
   Julkaistaan standardin EN 15947 3, 4 ja 5 osan viitetiedot Euroopan unionin virallisessa lehdessä.
   2 artikla
   1.   Kun standardin EN 15947 3, 4 ja 5 osan viitetiedot julkaistaan Euroopan unionin virallisessa lehdessä, niihin liitetään seuraava lisähuomautus:
   ”Kunnes kyseistä standardia on tarkasteltu uudelleen ja se on julkaistu uudelleen, jäsenvaltioiden on katsottava standardin EN 15947 mukaisten ilotulitepatojen ja -yhdistelmien täyttävän Euroopan parlamentin ja neuvoston direktiivin 2007/23/EY liitteessä I vahvistetut olennaiset turvallisuusvaatimukset ainoastaan siinä tapauksessa, että ne on ennen markkinoille saattamista selkeästi merkitty jäljempänä esitetyllä tavalla.
   
                
            
            
               Tasaiselle maalle asetettavat ilotulitepadat ja -yhdistelmät:
               ’Aseta ilotulitepata tasaiselle maalle’ tai ’Aseta ilotuliteyhdistelmä tasaiselle maalle’.
            
         
                
            
            
               Pehmeään maahan tai materiaaliin työnnettävät ilotulitepadat ja -yhdistelmät:
               ’Työnnä ilotulitepata pystyyn pehmeään maahan tai muuhun syttymättömään materiaaliin, esim. hiekkaan’ tai ’Työnnä ilotuliteyhdistelmä pystyyn pehmeään maahan tai muuhun syttymättömään materiaaliin, esim. hiekkaan’.
            
         
                
            
            
               Tukikeppiin kiinnitettävät ilotulitepadat ja -yhdistelmät:
               ’Kiinnitä ilotulitepata tiukasti ja pystyyn vankkaan tukikeppiin’, ’Varmista, että ilotulitepadan yläreuna jää tukikepin yläpuolelle’ tai ’Kiinnitä ilotuliteyhdistelmä tiukasti ja pystyyn vankkaan tukikeppiin’, ’Varmista, että ilotuliteyhdistelmän yläreuna jää tukikepin yläpuolelle’. Menetelmä ja välineet, joilla ilotulitepata tai -yhdistelmä kiinnitetään tukikeppiin, on kuvattava mukana olevissa käyttöohjeissa riittävän yksityiskohtaisesti ja käyttäen sellaista sanastoa, jota asiaa tuntemattomat käyttäjät pystyvät helposti ymmärtämään.
            
         
                
            
            
               Muut ilotulitepadat ja -yhdistelmät: [ilmoitetaan muut turvatoimet, jos tuotteet eivät ole tarkoitettuja ja sovellu asetettaviksi tasaiselle maalle tai työnnettäviksi pehmeään maahan tai materiaaliin tai kiinnitettäviksi tukikeppiin].”
            
         2.   Julkaistaessa sellaisen kansallisen standardin viitenumero, jolla standardi EN 15947 saatetaan osaksi kansallista lainsäädäntöä, mukaan on liitettävä 1 kohdassa tarkoitettu huomautus.
   3 artikla
   Tämä päätös on osoitettu kaikille jäsenvaltioille.
   
      Tehty Brysselissä 28 päivänä heinäkuuta 2011.
      
         
            Komission puolesta
         
         Antonio TAJANI
         
            Varapuheenjohtaja
         
      
   
   
      (1)  EUVL L 154, 14.6.2007, s. 1.
   
      (2)  EYVL L 204, 21.7.1998, s. 37.